Vrou sterf, 4 beseer toe muur ineenstortArgieffoto: Twitter via @_ArriveAlive ŉ Jong vrou is dood en vier ander mense, onder wie ŉ driejarige kleuter, is beseer toe ŉ muur Vrydagaand in Daveyton, Ekurhuleni, ineengestort het. William Ntladi, woordvoerder van die Ekurhuleni-rampbestuureenheid, het gesê ŉ reddingspan is na die Basothong-gebied gestuur waar die voorval plaasgevind het. “Die noodoproep is om 18:40 ontvang. ŉ Reddingspan, ambulanse en ŉ reaksievoertuig is dadelik na die toneel ontplooi om mediese hulp te verskaf,” het hy gesê. Hy het gesê ŉ jong vrou is onder die puin van die muur aangetref. “Sy het nie op mediese behandeling gereageer nie en is later deur paramedici dood verklaar,” het Ntladi gesê. “Twee ander jong vroue, ŉ man en ŉ kleuter van ongeveer drie is almal in ŉ ernstige toestand na die Verre Oos-Rand-hospitaal in Springs geneem vir verdere mediese sorg.” Ntladi het gesê die rede waarom die muur ineengestort het, is nog nie bekend nie, maar daar word vermoed dat die muur deur sterk wind omgewaai is. Die polisie ondersoek die voorval.